สงครามการค้ายังระอุ! หุ้นยุโรปแดงถ้วนหน้า หลังจีนเรียกร้องสหรัฐฯเจรจา ลั่น “ไม่ยอมจำนน”
สงครามการค้ายังระอุ! หุ้นยุโรปแดงถ้วนหน้า หลังจีนเรียกร้องสหรัฐฯเจรจา ลั่น "ไม่ยอมจำนน"
4 เม.ย. 2561

ผู้สื่อข่าวรายงานว่า ณ เวลา 16.45 น. ตามเวลาไทย ดัชนีดาวโจนส์ล่วงหน้า (Dow Jones Futures) ลบ 438 จุด หรือ 1.83% สู่ระดับ 23,546 จุด ขณะที่ดัชนี NASDAQ100 ลบ 124 จุด หรือ 1.92% สู่ระดับ 6,345.25 จุด ด้าน S&amp;P500 ลบ 38 จุด หรือ 1.45% สู่ระดับ 2,576.30 จุด

โดยดัชนีหุ้นฝั่งยุโปรปรับตัวลดลงจากกรณีที่ประธานาธิบดีโดนัลด์ ทรัมป์ได้ลงนามในคำสั่งให้เรียกเก็บภาษีนำเข้าสินค้าจากจีน วงเงิน 6 หมื่นล้านดอลลาร์ และได้รับการตอบโต้จากจีนทันที โดยจีนได้ประกาศแผนการปรับขึ้นภาษีสินค้านำเข้าจากสหรัฐรวมมูลค่า 3 พันล้านดอลลาร์ อาทิ การขึ้นภาษีนำเข้าเนื้อหมู/อลูมิเนียมรีไซเคิล (25%) และท่อเหล็ก/ผลไม้/ไวน์ (15%) ประเด็นนี้สร้างความตื่นตระหนกให้กับตลาดหุ้นทั่วโลก
ขณะที่ ล่าสุดสำนักข่าวซินหัวรายงานในวันนี้ (4 เม.ย.) ว่า จีนได้เรียกร้องให้สหรัฐฯยอมเปิดการเจรจา เพื่อปรึกษาหารือด้านการค้า รวมถึงความร่วมมือด้านอื่นๆที่จะให้ประโยชน์กับทั้งสองประเทศ
ด้าน นายเกิ้ง ซวง โฆษกของรัฐบาลจีนกล่าวกับผู้สื่อข่าวว่า “ไม่เคยมีใครสามารถทำให้จีนยอมจำนนต่อแรงกดดันหรือการบังคับขู่เข็ญได้ และหนทางดังกล่าวจะไม่มีวันสำเร็จ”  
ทั้งนี้ ความเคลื่อนไหวของจีนมีขึ้น หลังจากที่รัฐบาลสหรัฐได้เปิดเผยรายชื่อผลิตภัณฑ์ที่จะมีการเรียกเก็บภาษีนำเข้าเพิ่มเติม ซึ่งรวมถึงสินค้าส่งออกของจีนรวมมูลค่า 5 หมื่นล้านดอลลาร์ ซึ่งจะเรียกเก็บภาษีในอัตรา 25%